text: Line Vedel springer sæson-finale over
  20 november 2014 kl. 11.05
  Line Vedel, sønderjysk golfspiller, har valgt at springe sæsonfinale på LPGA-Touren over og holde en hvilepause frem til 10. december.
  Efter en lang sæson bliver der i denne uge spillet sæsonfinale på LPGA-Touren, men det bliver uden Line Vedel. Som nummer 47 på Race to CME Globe var hun ellers kvalificeret til sæsonens sidste turnering, men Line Vedel har brug for en pause og vælger derfor ikke at stille til start.
  - Det har været en meget lang sæson med 27 turneringer siden december, så jeg er godt og grundig brugt. At skulle sige fra til en sæsonfinale er selvfølgelig svært, men jeg har brug for en pause ovenpå mange turneringer i træk, og min næste turnering bliver derfor først i Dubai den 10. december.
  Forud for sæsonfinalen på LPGA-Touren var Line Vedel placeret som nummer 44 på pengelisten, og hun er sikker på at slutte i top-60. Dermed har hun fuldt adgang til touren i den kommende sæson, og oveni er hun også sikret plads ved U.S. Open.
  